A BHRG Alapítvány tevékenysége a 2021. évben

 A BHRG Alapítvány *küldetése* az eltérő fejlődés felismertetése, fejlesztésekről szóló információk népszerűsítése és a rászorulók terápiás hozzáférésének támogatása.

Szervezetünk az eltérő fejlődésű (koraszülött, megkésett beszéd és/vagy mozgásfejlődésű, hiperaktív, autizmusban érintett, figyelmi és/vagy tanulási nehézségekkel, viselkedési problémával küzdő, iskolaéretlen stb.) gyermekek képesség fejlesztéséért dolgozik segítve családjaikat és a velük foglalkozó szakembereket. Fő tevékenységünk a problémakör megismertetése, jelentőségének hangsúlyozása, a fejlesztés megszervezése rászoruló gyermekek számára, valamint a TSMT/HRG módszerek képzett terapeutáinak szakmai támogatása, továbbképzése. Munkánk preventív, korrektív, habilitációs és rehabilitációs célú.

Az *esélyteremtés* kiemelkedő feladatunk, melyet a családok számára szervezett ismeretterjesztés, egyéni tanácsadás és anyagi támogatás formájában valósítunk meg:

- A Lakatos Katalin Ösztöndíj célja, hogy a hátrányos helyzetű gyermekek esélyegyenlőségét elősegítse; TSMT és HRG mozgásterápiás fejlesztések támogatására fordítható.

- Gyermeknap alkalmából az MVM Zrt. támogatása révén gyerekjátékokkal, készségfejlesztő eszközökkel tudtuk meglepni a gyerekeket.

- A jelenlegi nehéz helyzetben honlapunkon keresztül otthoni képességfejlesztési tanácsokkal segítettük a családokat, hogy a gyerekekkel együtt töltött idő jókedvben, közös örömökben és „ügyesedésben” legyen gazdag. Ugyanitt Tudástárat hoztunk létre, melyet folyamatosan bővítünk a tünetfelismerésről, az eltérő fejlődés jellegzetességeiről, a szenzomotoros fejlesztés sajátosságairól.

- Online tanácsadást és konzultációs lehetőséget biztosítottunk szakembereinkkel a rászoruló szülőknek: nevelési, képességfejlesztési, pszichológiai és gyógypedagógiai kérdésekben kereshettek meg bennünket.

A BHRG Alapítvány fontos szerepet vállal a védőnők, bölcsődei kisgyermeknevelők, óvónők, házi gyermekorvosok, szülők *érzékenyítésében*; figyelmüket előadások, konferenciák, szupervíziós alkalmak keretében hívjuk fel az eltérő fejlődés jelentőségére, a tünetek felismerésére, a megfelelő időben végzett szűrővizsgálatokra, és a segítséget nyújtó terápiákra. Együttműködéseket alakítottunk ki számos szakmai szervezettel, a helyi önkormányzattal, hogy jó gyakorlatunkat megosszuk, támogatva az érintettek mielőbbi segítséghez jutását.

„Az anyák támogatásának színterei” - *Óbuda-Békásmegyer Önkormányzat és a BHRG Alapítvány* a III. kerületi civil szervezetek és családsegítő szakemberek részvételével online fórumot szervezett. Az előadók megfogalmazták a védőnői, a családsegítő- és gyermekjóléti szolgálat, valamint a képességfejlesztéssel foglalkozó civil szervezetek szerepvállalási lehetőségeit az eltérő fejlődésű gyermekeket nevelő anyák támogatásában.

*Védőnők támogatására* továbbképző napjukon szakmai vezetőnk mutatta be az idegrendszeri éretlenség és az eltérő fejlődés jellegzetességeit; a résztvevőknek lehetőségük volt saját gyakorlatukból adódó kérdéseik feltételére is.

*Szakmai workshopként* a Mozgáskotta nevű mozgásterápiás módszer képviselőjét hívtuk meg, hogy TSMT szakembereknek bemutassa az általa megalkotott módszert. A résztvevők sajátélményű gyakorlatok keretében próbálták ki mindazt, amit óráikon a gyermekeknek fognak tanítani.

A 2021. év során három *kampányt* szerveztünk:

* „Fókuszban az Anyák”

Az Autizmus Világnapjától Anyák napjáig az eltérő fejlődésű gyermeket nevelő anyák élethelyzeteire hívtuk fel a figyelmet. Anyaként nem könnyű a problémát felismerni vagy akár azzal szembesülni, pedig az idejében felfedezett eltérő fejlődés és a lehető legkorábban megkezdett komplex segítségnyújtás kiemelt jelentőséggel bír. A figyelemfelhívó kampány keretében támogattuk az édesanyákat a tünetfelismerésben, a fejlesztés útvesztőiben való eligazodásban, saját lelki egészségük megőrzésében.

* „Apák napja”

A kampány keretében támogattuk az édesapákat a tünetfelismerésben, a kitartásban, hogy velük együtt és rajtuk keresztül az érintett gyermekek a lehető legoptimálisabban használhassák ki lehetőségeiket. Az eltérő fejlődésű gyermeket nevelő édesapák helytállására, családi támogatására, -az apák nevelésben és a család érzelmi egységében betöltött fontos szerepe nagyon fontos. A komplex segítségadás kiemelt jelentőséggel bír, amelyben az apák szerepére szintén hangsúlyt kell fektetni.

* „Tünetfelismerés” – Figyelemfelhívó kampány az eltérő fejlődés felismerésére
* A kampánnyal célunk volt a tipikus fejlődési sajátosságok megismertetése, a megjelenő tünetekre való figyelemfelhívás, az eltérő fejlődés jelentőségének hangsúlyozása, és

javaslattétel a megoldásra.

*Konferenciáink* évente több alkalommal kerülnek megrendezésre; a BHRG Szabadegyetem 2011 óta működik átlagosan 200-250 fő részvételével, a szakma jeles orvos, pszichológus, pedagógus képviselőinek előadásaival. A 2021. évben négy online konferenciát tartottunk:

* januárban megismételtük a nagy népszerűségnek örvendő „Szemelvények a neurológia köréből gyermekekkel foglalkozó szakembereknek” című rendezvényünket,
* márciusban „A fejlődő agy”,
* májusban a „Gyermek a család közepén”,
* novemberben „A jövő gyermekei 1” konferenciát tartottuk meg.

Összesen több, mint 1200 fő vett részt ezeken az alkalmakon.

*Nemzetközi együttműködések* keretében június hónapban kollégáink izlandi tanulmányúton voltak egy helyi óvodahálózat jó gyakorlatának megismerésére. Pályázati lehetőség keretében a szatmárnémeti Boldog Scheffler János Központ munkatársaival a szervezetfejlesztésről tanulhattunk. Egy több éve működő, már több nyertes Erasmus+ pályázat által támogatott formában 3 nemzet (5 szervezet) közös munkája valósult meg családok kommunikációs képességeinek fejlesztése érdekében, melynek keretében 2021 októberben Győrben találkoztak a résztvevők.

*Vállalati pro bono támogatások* kapcsán sikerült megújítanunk honlapunkat (EON), illetve készült egy animációs film, melynek témája az eltérő fejlődés (Vodafone); valamint egy – a szervezetünk munkáját bemutató - arculati kisfilm.

Önkénteseink eltérő fejlődésű gyermekek nyári táboraiban segítettek; közülük többen már sokadik alkalommal vettek részt ezeken az intenzív heteken.

A BHRG Alapítványnak volt lehetősége jelöltként részt venni az MVM Zenergia *jótékonysági szavazáson*, ahol a legtöbb voksot elnyert szervezet kapta meg az koncert teljes bevételét. Ugyan másodikak lettünk, de nagy megtiszteltetés volt szerepelni egy ekkora rendezvényen.

Hálásak vagyunk *1 %-os támogatóinknak*, hogy lehetővé teszik támogató munkánkat.